Radio Pretoria en die Konsentrasiekampe | Die Vryburger
Radio Pretoria en die Konsentrasiekampe
April 8, 2013 - Menings - 7 comments
Die voormalige Volksradio het weereens bewys dat hulle skaam geword het vir die Boere-Afrikaner en sy kultuur.
Dit is die opmerking van 'n omroeper wat voorheen werksaam was by die Radio.
Mnr. Rudie Rousseau sê hy is verbied om oor konsentrasiekampe met die luisteraars te praat tydens die uitsaai skof.
By geleentheid het hy gedurende sy skof bekend gemaak dat 'n Kerkhof by Balmoral skoongemaak moes word. Ook daaroor is hy aangespreek en verbied om soortgelyke gebeure uit te saai.
Wat hom die meeste pla, is dat die Radio nog steeds wil voorhou asof dit 'n Volksradio is, terwyl die dinge wat ten nouste daarmee saamhang, nie toegelaat word nie. Indien hy wel oor n volksaak 'n program wou aanbied, moet dit eers met die bestuur uitgeklaar word.
Die Radio se musiekbeleid was nog altyd dat 70% van die snitte wat gespeel word, Afrikaanse musiek moet wees. Hieroor is hy aangespreek asof hy die reël oortree het. Hy wys daarop dat die assistant-stasiebestuurder nie haar somme goed gedoen het nie aangesien hy een uit elke 4 snitte gespeel het wat nie Afrikaans is nie, en dit maak 25% uit wat selfs minder is as die toegelate 30%.
Dit alles het daartoe aanleiding gegee dat hy eerder bedank het as omroeper.
Die Vryburger is in besit van 'n brief waarin mnr. Rosseau verbied is om oor konsentrasiekampe en ander volksgerigte onderwerpe met luisteraars te gesels.
Dit is reeds meer as 'n jaar dat die Radio nie meer die term "Boere-Afrikaner" gebruik nie. Die afleiding kan gemaak word dat dit 'n verleentheid geword het vir die term waarmee die Radio sedert sy begin geïdentifiseer is en dit ook die sterkste argument was wat die deurslag gegee het dat die Radio 'n uitsaai lisensie bekom het.
Waar daar vroeër op luisteraars se besorgdheid deur senior amptenare en direksielede gesê was dat die Radio onveranderd op sy aanvanklike koers hou, is die verweer nou dat die Radio by sy missie bly.
7 thoughts on "Radio Pretoria en die Konsentrasiekampe"
Gerrie Venter April 9, 2013 at 7:37 am
Ek kon nie glo dat James Kemp vanoggend na Mandela vewys het as iemand wat so baie vir Suid Afrika gedoen het nie. Ek het dadelik 'n e-pos aan die ateljee gestuur waarin ek hom vra wat die man vir SA gedoen het. Daar is definitief 'n klemverskuiwing by die radio te bespeur. Ek hoop ek is verkeerd as ek noem dat F.W. De Klerk se onderrok by die stasie begin uithang.
Brand April 10, 2013 at 11:48 am
Gerrie na die alliansie van FW de Klerk Solidariteit (Flip Buys) en Leopoldt Scholtz in Brussels gevorm is, het daar beslis n groot klem verskuiwing by Solidaritet plaasgevind.
Mike April 10, 2013 at 12:55 pm
My lidmaatskap by Solidariteit het ek gelukkig jare terug al opgeskort maar ek is steeds bekommerd dat dit met Orania ook kan gebeur.
Nico Groenewald April 10, 2013 at 3:34 pm
El luister graag Radio Pretoria uit die aard van my sentimente. Ongelukkig is dit te min om te let op tendense en klemverskuiwings. Kan Die Vryburger nie aanvra vir 'n amptelike verklaring van die bestuur van Radio Pretoria nie? As daar een ding in die lewe is wat meer moeilikheid veroorsaak het as wat bedoel was, is dit lukrake afleidings en menings van mense wat nie al die feite het nie. Kom ons kry die amptelike feite en oordeel dan. Maar nie nou al nie! Ons is doodeenvoudig te min om nog onnodige agterdog en verdeling toe te laat!
Gerrie Venter April 10, 2013 at 5:09 pm
Ek het eergister so 'n skrywe aan RP gerig om te verneem waar ons met hulle staan, maar nog niks gehoor nie. Ek het al by twee vorige geleenthede ook aan hulle geskryf en dit word bloot geingnoreer. Klink dit bekend?
Brand April 10, 2013 at 7:30 pm
Nico hoekom klink jou kommentaar na skadebeheer? Jy lees seker nie al die kommentare nie?
Rina April 11, 2013 at 10:53 am
Ons het nie meer ons ou Radio Pretoria om na te luister nie. Selfs van die omroepers het hulle deuntjies verander en praat van provinsies met ander name en van die omroepers wat vroegoggend te hoor is, het al by geleentheid gesê sy wens die reen wil bietjie ophou!!!! Verder is die omroepers se Afrikaanse taalgebruik swak. Waar ons voorheen van motor gehoor het, hoor ons nou van kar, en daar is nog talle ander voorbeelde. Ek het al gewonder wie keur die jong omroepers vir die poste? Ons moet behoorlik ons radio afgeskakel hou om nie gefrustreerd te raak nie.